כפר מאלכ

כפר מאלכ (בערבית: كفر مالك) הוא כפר פלסטיני המשתייך לנפת רמאללה ואל-בירה. לפי נתוני הלשכה הפלסטינית המרכזית לסטטיסטיקה, בשנת 2016 מנתה אוכלוסיית הכפר 3,567 תושבים. הוא גובל בכפר אל-מוע'ייר ממזרח, אל-מוע'ייר וח'רבת אבו פלאח מצפון, מזרעה א-שרקיה ממערב, ועל ידי כפר דיר ג'ריר מדרום.
ממוזער|שלט כניסה לכפר מאלכ
כפר מאלכ הוא אחד מארבעת הכפרים (השכנים) שנקראים בשם בני סאלם. שלושת האחרים הם: א-טייבה, דיר ג'ריר ורמון.

היסטוריה
המלה הערבית מאלכ (مالك) משמעותה מלך, אך וילנאי מציין כי לא ידוע על שם איזה מלך נקרא הכפר. תושבי הכפר סבורים שהכפר הוקם על ידי משפחות שהגיעו עם צבאו של צלאח א-דין. כפר מאלכ זוהה עם היישוב כָּפֶרמֶלִיכּ (Caphermelic) מהתקופה הצלבנית.

במאה ה-18 הפך הכפר לאחד מ-24 כפרי הכס שבהם ישבו מוח'תארים בארמון או מצודה ושלטו על האזור.

בשנת 1870 מצא ויקטור גרן 350 תושבים בכפר, מהם: כשלושים קתולים, חמישה עשר "יוונים אורתודוקסים" והיתר מוסלמים. בחצר בית האירוח שבו שכן, הראו לגרן כמה לוחות אבן יפים ושלושה חלקי עמודים וכמה אבני כותרת בסגנון האדריכלות הדורית שהוצאו מבניין קדום.

במפקד 1922 שנערך על ידי שלטונות המנדט הבריטי, הייתה בכפר אוכלוסייה של 943 נפש, כולם מוסלמים. האוכלוסייה גדלה במפקד של 1931 ל-972 נפשות, שחיו ב-217 בתים.

בסקר שנערך בשנת 1945 נמצא שבכפר גרים 1,100תושבים.

בעקבות מלחמת העצמאות ב-1948, ולאחר הסכמי שביתת-הנשק של 1949, הכפר היה בשליטה ירדנית.

לאחר 1967
מאז מלחמת ששת הימים ב-1967, הכפר נמצא תחת שליטה ישראלית.

בסקר שנערך בשנת 1945 נמצא ששטח הכפר הוא 51,894 דונם. מתוכם, הכפר עצמו היה בנוי על 53 דונם, שטחי החקלאות היו 14,564 דונם, ויתר 37,579 הדונם היו אדמות בּוּר.

לאחר הסכמי אוסלו בשנת 1995, הוגדרו 6,603 דונם שהם 12,7% מאדמות הכפר כשטח B, ו־45,291 דונם שהם 87,3% מאדמות הכפר סווגו כשטח C (שליטה ישראלית מלאה). בשטח C כל שינוי יעד, בנייה או עיבוד קרקעות מותרים רק באישור של המנהל האזרחי הישראלי.

ישראל הפקיעה 433 דונם מאדמות כפר מאלכ, לטובת הקמת ההתנחלות כוכב השחר ובנוסף, 58 דונם להקמת בסיסים צבאיים בהר בעל חצור, אחד מהם נבנה בכניסה לכפר, על הכביש המוביל לדיר ג'ריר. במהלך האינתיפאדה השנייה ישראל הפקיעה עוד קרקעות מכפר מאלכ לצורך סלילת כביש 449. בצידי כל כביש הופקעה רצועה של כ-75 מ' מכל צד. אין נתונים לגבי מספר הדונמים שהופקעו לצורך זה.

בעשור השני של המאה ה-21 התנכלו לכפר מתנחלים בפעולות "תג מחיר": באוגוסט 2015, הם הציתו אוהל בדואי וריססו "מנהלי נקמה". במאי 2018, השחיתו כרם וריססו "ד״ש מאש קודש".

ב-25 ביוני 2025 עשרות מתנחלים תקפו את הכפר, הציתו בתים ומכוניות ויידו אבנים לעבר תושביו. כוחות צה"ל הגיעו למקום, ובעימות ביניהם לבין התושבים נהרגו שלושה מתושבי הכפר ונפצעו עוד כמה.

 אתרים 
 נבי שמאיל: קבר עתיק בחלקו המזרחי של הכפר. נחשב כקדוש בעיני תושבים, אך אין פרטים על אודותיו.
 עין סמיה: ממזרח לכפר. מעיין שופע מים כל עונות השנה. מעל המעיין בנוי בית שאיבה גדול והמים מועברים באמצעות צינור גדול לרמאללה.
 עתיקות: מזרחית לעין סמיה. כמה ריכוזי עתיקות, כמו: ח'רבת סמיה – שרידי יישוב ביזנטי, ח'רבת מרג'מה – שרידי יישוב מבוצר קדום, בית אל-קאד'י – קברים עתיקים, אל-קצר – שרידי מנזר קדום.

קישורים חיצוניים

Welcome To Kafr Malik
Survey of Western Palestine, Map 14: IAA, Wikimedia commons
Kafr Malik Village (fact sheet), המכון למחקר יישומי - ירושלים (ARIJ)
 Kafr Malik Village profile, המכון למחקר יישומי - ירושלים (ARIJ)
Kafr Malik, aerial photo, המכון למחקר יישומי - ירושלים (ARIJ)
Locality Development Priorities and Needs in Kafr Malik Village, המכון למחקר יישומי - ירושלים (ARIJ)

הערות שוליים

קטגוריה:נפת רמאללה ואל-בירה
כפר מאליכ (בית המלך)